OBRAZLOŽENJE

Prijedloga Odluke o ukidanju statusa javnog dobra u općoj uporabi

ZAKONSKA OSNOVA:

Pravni osnov za donošenje Odluke predstavlja Zakon o komunalnom gospodarstvu („Narodne novine“ broj 68/18, 110/18, 32/20, 145/24) i to članak 62. kojim je u stavku 1. propisano da odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave.

U stavku 2. istoga članka propisano je da se odluka o ukidanju statusa javnog dobra u općoj uporabi komunalne infrastrukture ili njezina dijela može donijeti ako je trajno prestala potreba za njezinim korištenjem, a stavkom 3. da nekretnina kojoj prestane status javnog dobra u općoj uporabi ostaje u vlasništvu jedinice lokalne samouprave odnosno pravne osobe koja obavlja komunalnu djelatnost.

Sadržaj odluke propisan je stavkom 4. istoga članka Zakona o komunalnom gospodarstvu koja, uz ostalo, mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige odnosno za brisanje tog statusa ako se radi o infrastrukturi koja se upisuje u zemljišne knjige.

Konačno, stavkom 5. je propisano da se odluka o proglašenju/ukidanju statusa javnog dobra dostavlja nadležnom sudu radi provedbe upisa statusa javnog dobra u općoj uporabi u zemljišnim knjigama odnosno radi brisanja tog statusa.

**ANALIZA STANJA:**

Grad Opatija je sukladno članku 132. Zakona o komunalnom gospodarstvu proveo postupak evidentiranja stvarnog stanja komunalne infrastrukture te je temeljem geodetskog elaborata izvedenog stanja komunalne infrastrukture izrađenog od strane društva Grund d.o.o. upisao nerazvrstanu cestu Ladeti i nerazvrstanu cestu Korići. Sukladno članku 63. Zakona o komunalnom gospodarstvu nerazvrstana cesta Ladeti evidentirana je u evidenciji komunalne infrastrukture pod oznakom NC-261-POL, a nerazvrstana cesta Korići pod oznakom NC-263-POL.

Vezano uz evidentiranje nerazvrstane ceste Korići, u naravi ista je upisana u zemljišne knjige kao k.č.br. 1786/16 k.o. Poljane dok je kao dio nekadašnje čestice kao javno dobro u općoj uporabi u vlasništvu Grada Opatije ostala upisana i čestica oznake k.č.br. 1786/21 površine 36 m2 upisana zk. ul 1629 k.o. Poljane.

Vezano uz evidentiranje nerazvrstane ceste Ladeti, u naravi ista je upisana u zemljišne knjige kao k.č.br. 1917 k.o. Poljane, dok je kao dio nekadašnje čestice kao javno dobro u općoj uporabi u vlasništvu Grada Opatije ostala upisana i čestica oznake k.č.br. 1786/28 ceste i putevi površine 20 m2, zk. ul 2271 k.o. Poljane.

Člankom 59. Zakona o komunalnom gospodarstvu propisano je da komunalnu infrastrukturu čine 1. nerazvrstane ceste, 2. javne prometne površine na kojima nije dopušten promet motornih vozila, 3. javna parkirališta, 4. javne garaže, 5. javne zelene površine, 6. građevine i uređaji javne namjene, 7. javna rasvjeta, 8. groblja i krematoriji na grobljima, 9. građevine namijenjene obavljanju javnog prijevoza.

Temeljem utvrđenog činjeničnog stanja, nekretnine oznake k.č.br. 1786/21 površine 36 m2 upisana u zk.ul. 1629 k.o. Poljane i k.č.br. 1786/28 površine 20 m2 upisana u zk.ul. 2271 k.o. Poljane u naravi ne predstavljaju nerazvrstanu cestu te se ne koriste kao nerazvrstana cesta **niti se koriste kao drugi objekt komunalne infrastrukture iz članka 59. Zakona**. Isto je potvrdio i Mjesni odbor Poljane u svojem dopisu te iskazao suglasnost za ukidanjem statusa javnog dobra.

Nastavno na prethodno navedeno, a budući je nedvojbeno kako se predmetne čestice ne koriste kao javno dobro te je trajno prestala potreba za korištenjem istih kao javnog dobra, to se predlaže da se na nekretninamak.č.br. 1786/21 površine 36 m2 upisana u zk.ul. 1629 k.o. Poljane i k.č.br. 1786/28 površine 20 m2 upisana u zk.ul. 2271 k.o. Poljane**, ukine status javnog dobra, te upiše na istima vlasništvo Grada Opatije**.

**FINANCIJSKI UČINAK:**

Provedba ove Odluke nema financijski učinak po Proračun.

**SAVJETOVANJE SA ZAINTERESIRANOM JAVNOŠĆU:**

O prijedlogu ove Odluke provesti će se javno savjetovanje s zainteresiranom javnošću u trajanju od 30 dana.

GRADONAČELNIK

Fernando Kirigin mag.oec, v.r.

Na temelju članka 29. Statuta Grada Opatije („Službene novine Primorsko goranske županije“ broj 49/23 ) i članka 62. Zakona o komunalnom gospodarstvu („Narodne novine“ broj 68/18, 110/18, 32/20 i 145/24) Gradsko vijeće Grada Opatije je dana\_\_\_\_\_\_\_\_\_\_\_\_\_\_\_\_\_\_2025. godine, donijelo sljedeću

ODLUKU

o ukidanju statusa javnog dobra u općoj uporabi

Članak 1.

1) Na nekretnini oznake k.č.br. 1786/21 cesta, upisanoj u zk. ul 1629 k.o. Poljane kao javno dobro u općoj uporabi u vlasništvu Grad Opatija, ukupne površine 36 m2, ukida se status javnog dobra.

2) Na nekretnini oznake k.č.br. 1786/28 ceste i putevi, upisanoj u zk. ul 2271 k.o. Poljane kao javno dobro u općoj uporabi u vlasništvu Grad Opatija, ukupne površine 20 m2, ukida se status javnog dobra.

3) Nekretnine iz stavka 1. i 2. ovog članka, po prestanku statusa javnog dobra, ostaju u vlasništvu Grada Opatije.

Članak 2.

Nalaže se zemljišnoknjižnom odjelu Općinskog suda u Rijeci, Stalne službe u Opatiji, da:

* na nekretnini iz članka 1. stavka 1. ove Odluke (k.č.br. 1786/21 cesta površine 36 m2 upisana u zk. ul 1629 k.o. Poljane) izvrši uknjižbu brisanja statusa javnog dobra u općoj uporabi i izvrši uknjižbu prava vlasništva na ime i u korist Grada Opatije u cijelosti
* na nekretnini iz članka 1. stavka 2. ove Odluke (k.č.br. 1786/28 ceste i putevi, površine 20 m2, upisanoj u zk. ul 2271 k.o. Poljane) izvrši uknjižbu brisanja statusa javnog dobra u općoj uporabi i izvrši uknjižbu prava vlasništva na ime i u korist Grada Opatije u cijelosti.

Članak 3.

Ova Odluka stupa na snagu osmog dana od dana objave u „Službenim novinama Grada Opatije“.